
Ar iepirkuma komisijas 2023.gada 8.janvāra

Atbildes uz ieinteresēto piegādātāju jautājumiem
atklātā konkursā “Katastrofu pārvaldības centru jaunbūvju būvniecība Bolderājā, Dzintaros, Kuldīgā”
(iepirkuma identifikācijas numurs IeM NVA 2023/75)

	Nr. p.k.
	Ieinteresētā piegādātāja jautājums
	Iepirkuma komisijas atbilde 

	1.
	Pretendenta ieskatā 1.7.1.3.punktā norādītie termiņi projektēšanas darbu veikšanai ir nesamērīgi īsi, jo saskaņā ar iepirkuma tehniskajām specifikācijām divi no trijiem plānotajiem objektiem ir III grupas būves, kas nozīmē, ka tām saskaņā ar normatīvajiem aktiem ir veicamas ekspertīzes, kam pasūtītājs paredzējis termiņu 28 dienas, tātad faktiski vienu mēnesi, kas nozīmē, ka projektēšanas darbi jāpabeidz ne vēlāk kā 8 mēnešu laikā. Pretendents vēlas norādīt, ka pēc satura līdzīgā iepirkumā ar Iepirkuma identifikācijas Nr. IeM NVA 2022/49, 1.psoma ietvaros veicamie darbi bija jāpabeidz 5 mēnešu laikā, savukārt visi projektēšanas darbi bija jāpabeidz 11 mēnešu laikā, kas nozīmē, ka projektēšanas darbu izpildei bija paredzēts par 2 mēnešiem ilgāks termiņš. Ņemot vērā minēto, īpaši to, ka šī iepirkuma ietvaros būvprojektiem veicama ekspertīze, kam Pasūtītājs paredzējis aptuveni 1 mēnesi, Pretendents lūdz Pasūtītāju pagarināt nolikuma 1.7.1.3.punktā noteikto 1.posma termiņu uz 5 mēnešiem un 2.posma 3.apakšposma termiņu uz 11 mēnešiem, kā arī 3.posma termiņu uz 23 mēnešiem, papildinot līgumu ar nosacījumu, ka uzņēmējam netiek piemērots līgumsods par atsevišķu posmu kavējumu, ja visi darbi (būvprojekta izstrāde un būvdarbi) tiek pabeigti līgumā noteiktajā (3.posma) termiņā, jo tiek sasniegts mērķis – objekta savlaicīga izbūve un zūd līgumsoda piemērošanas pamatnosacījums – gala saistību izpildes kavējums.

	
Tā kā projekts jāizstrādā uz iepirkuma dokumentācijā pievienotā tipveida skiču projekta bāzes, to pielāgojot reālajai zemes gabala konfigurācijai un papildus jāizstrādā tikai dažu Lietotāju funkcionāli vienkāršas telpu grupas, kuras tiek piebloķētas galvenajam (VUGD depo) būvapjomam, Pasūtītāja ieskatā norādītie termiņi projektēšanai un ekspertīzei (Objektiem, kuriem tā ir nepieciešama) ir samērīgi, ja Pretendents darbu izpildei piesaistījis kvalificētus būvspeciālistus un pēc Līguma noslēgšanas tie tiek nodarbināti tikai Līgumā paredzētā Objekta projektēšanas darbu veikšanai.
Līgumsoda piemērošanas kārtība netiek pārskatīta.

	2.
	Ņemot vērā minēto, kas attiecas uz projektēšanas darbu termiņiem un to, ka projekta risinājumi jāsaskaņo ar Pasūtītāju un objektu lietotājiem, lūdzam paredzēt iepirkuma dokumentāciju ar to, ka objektu lietotājiem un pasūtītājam atbilde uzņēmējam uz tā iesniegtajiem pieprasījumiem jāsniedz ne vēlāk kā 3 (trīs) darba dienu laikā no pieprasījuma saņemšanas dienas. Ja Pasūtītājs noraida šādu lūgumu, lūdzam sniegt atbildi, kādā termiņā objektu lietotāji sniegs uzņēmējam atbildes uz pieprasīto informāciju, lai maksimāli ātri varētu nodrošināt informācijas apriti.
	Pasūtītāja pieredze šādu Objektu projektu izstrādē un ar to saistīto dokumentācijas saskaņošanā un informācijas apritē liecina, ka bieži vien projekta risinājumi tiek saskaņoti jau būvsapulču sēžu laikā (to attiecīgi ieprotokolējot). Sarežģītākus piedāvātos risinājumus  vispirms pārbauda inženierkonsultanti, sniedzot ziņojumu Pasūtītājam,lai lēmumu par saskaņošanu vai nepieciešamo korekciju veikšanu varētu  pieņemt pēc iespējas ātrāk – kas parasti arī ir 3 darba dienas (atkarīgs no jautājuma sarežģītības).

	3.
	Attiecībā par koriģēto līguma projekta 4.2.punktu, kas paredz līguma izpildes nodrošinājumu samazināt par 50% pēc Darbu Pieņemšanas-nodošanas apstiprinājuma izsniegšanas vai Objekta nodošanas un pieņemšanas akta parakstīšanas, Pretendents vēlas norādīt, ka garantijas ieturējuma procentuālais apmērs uz Defektu paziņošanas periodu ir attiecināms uz būvdarbu summu, nevis visu līguma summu. Ņemot vērā minēto, Pretendents lūdz precizēt iepirkuma dokumentāciju, tajā skaitā līguma projekta 4.2.punktu, paredzot, ka uz Defektu paziņošanas periodu nodrošinājums ir 5% no būvdarbu summas, neskaitot tajā līguma summas daļu par projektēšanu.
	Līguma Speciālo noteikumu 4.2.apakšpunkta [Līguma izpildes nodrošinājums] redakcija netiek mainīta.

	4.
	Pretendents vēlas norādīt, ka Pasūtītājs, papildinot līguma projekta 2.2.punktu ar divām jaunām rindkopām, faktiski ir pilnībā izmainījis līguma projekta 2.2.punkta sākotnējo redakciju un mērķi. Uzņēmējs nav un nevar būt atbildīgs par normatīvajos aktos paredzētu  Pasūtītāja pienākumu izpildi, tajā skaitā uzņēmējs nevar būt atbildīgs, piemēram, par nepieciešamo saskaņojumu iegūšanu no kaimiņiem, jo uzņēmējam nav juridisku instrumentu kā ietekmēt kaimiņus, lai tie paraksta nepieciešamos saskaņojumus vai piekrišanas. Likums skaidri to nosaka par nekustamā īpašnieka pienākumu. Ņemot vērā minēto, lūdzam dzēst līguma projektā papildinātās divas jaunās rindkopas un atstāt līguma projekta 2.2.punktu tā sākotnējā redakcijā. Ja Pasūtītājs noraida šādu Pretendenta lūgumu, lūdzam sniegt skaidrojumu, ar kādiem tiesiskiem līdzekļiem uzņēmējam ir iespējams ietekmēt trešās personas, ar kurām uzņēmējām nav noslēgti civiltiesiski līgumi, tajā skaitā ar izbūvējamo objektu kaimiņiem, lai nepieciešamības gadījumā saņemtu šo personu piekrišanas un atļaujas.

	Būvniecības likuma 19.1 panta. [Būvniecības ierosinātāja pienākumi un atbildība] otrā daļa noteic:
“(2) Būvniecības ierosinātājam ir pienākums sagatavot projektēšanas uzdevumu un sniegt būvprojekta izstrādātājam savā rīcībā esošu informāciju par objektu atbilstoši līgumam, kā arī pēc būvprojekta izstrādātāja pieprasījuma nodrošināt priekšizpētes darbu veikšanu un projektēšanas veikšanai nepieciešamās informācijas iegūšanu, izņemot gadījumu, kad līgumā par projektēšanu pienākumu veikt priekšizpēti un iegūt informāciju ir uzņēmies būvprojekta izstrādātājs.”

 Savukārt Tehniskās specifikācijas 4.17.punkts nosaka:
1.1. “Uzņēmējs savā finanšu piedāvājumā iekļauj visas izmaksas, kas saistītas ar būvatļaujas saskaņošanu un saņemšanu.”
1.2. 
Līguma Speciālo noteikumu 5.1.apakšpunkta [Vispārējās projektēšanas saistības] piektā rindkopa nosaka:
“Uzņēmējs veic visu būvniecības ieceres  izstrādei nepieciešamo tehnisko un/ vai īpašo noteikumu, atļauju vai saskaņojumu pieprasīšanu un saņemšanu, kas atbilstoši normatīvajiem aktiem ir nepieciešami, lai saskaņotu būvniecības ieceres dokumentāciju būvvaldē (t.sk., ja attiecas, saņemtu būvatļauju ar nosacījumiem, kurā veikta atzīme par nosacījumu izpildi), topogrāfiskā plāna izstrādi, inženierizpētes, ģeoloģijas un nepieciešamos mērniecības darbus (ja tas izriet no normatīvajiem aktiem vai Pasūtītāja prasībām).” 

Kā arī Līguma Speciālo noteikumu 2.2.apakšpunkta [Atļaujas licences vai saskaņojumi] otrās rindkopas pirmais teikums nosaka:
“Skaidrības labad – visas Līgumā paredzētās darbības Uzņēmējs ir tiesīgs veikt uz Līguma pamata, t.i., Līgums ietver nepieciešamo pilnvarojumu.”.

Līguma Speciālo noteikumu 2.2.apakšpunkta redakcija netiek mainīta. 


	5.
	Līdzīga situācija ir arī saistībā ar līguma projekta 4.12.punktu. Pretendenta ieskatā līguma punkta sākotnējā redakcijā ir samērīga un atbilstoša, taču Pasūtītājs šobrīd ir grozījis minēto punktu un veidojas situācija, ka uzņēmējam ir jāuzņemas visi neparedzami fiziskie apstākļi, kā arī nelabvēlīgi fiziskie apstākļi, kurus šobrīd, pirms netiek veiktas izpētes un netiek uzsākti būvdarbi, nav objektīvi iespējams paredzēt un ievērtēt savā finanšu piedāvājumā. Līdz ar to veidojas situācija, ka Pasūtītāja izvirzītajai prasībai (riska ievērtēšanai) nav iespējams noteikt cenu. Tādējādi Pretendents lūdz Pasūtītāju grozīt līguma projekta 4.12.punktu, atstājot to sākotnējā redakcijā. Ja Pasūtītājs noraida šādu Pretendenta lūgumu, lūdzam sniegt skaidrojumu, pamatojoties uz kādiem apstākļiem uzņēmēji var apzināties šādus riskus un kādi tieši riski ietilpst šajā apakšpunktā un kādas tieši izpētes uzņēmēji var veikt, ņemot vērā samērīgumu, lai iepirkuma laikā apzinātu šādus riskus.
	Būvniecības likuma 19.1 panta. [Būvniecības ierosinātāja pienākumi un atbildība] otrā daļa noteic:
“(2) Būvniecības ierosinātājam ir pienākums sagatavot projektēšanas uzdevumu un sniegt būvprojekta izstrādātājam savā rīcībā esošu informāciju par objektu atbilstoši līgumam, kā arī pēc būvprojekta izstrādātāja pieprasījuma nodrošināt priekšizpētes darbu veikšanu un projektēšanas veikšanai nepieciešamās informācijas iegūšanu, izņemot gadījumu, kad līgumā par projektēšanu pienākumu veikt priekšizpēti un iegūt informāciju ir uzņēmies būvprojekta izstrādātājs.”

Līguma Speciālo noteikumu 4.1.apakšpunkta [Uzņēmēja vispārējās saistības] devītā rindkopa nosaka:
“Parakstot Līgumu Uzņēmējs apliecina, ka iepirkuma procedūras laikā ir pienācīgi apsekojis Objektu, un apliecina, ka tas nekādā veidā nekavēs Uzņēmēju izpildīt Darbus Līgumā tā parakstīšanas brīdī noteikto termiņu un Akceptētās Līguma summas ietvaros.”

Savukārt Tehniskās specifikācijas 4.22.punkts nosaka:
“Uzņēmējam pirms finanšu piedāvājuma iesniegšanas jāveic zemes gabala izpēte, apgrūtinājumu izvērtēšana un citas izpētes (piemēram, esošo būvju vai būves elementu demontāža, pievedceļu izbūves nepieciešamība un cita infrastruktūra), un tās jāiekļauj finanšu piedāvājumā. Pasūtītājs pēc finanšu piedāvājuma iesniegšanas nepieņems papildus izmaksas, kas būs saistītas ar zemes gabala apgrūtinājumiem, pašvaldības apbūves noteikumiem un izpētes trūkumiem.”

Līguma Speciālo noteikumu 4.12.apakšpunkta redakcija netiek mainīta.

	6.
	No grozītajiem līguma projekta 14.6. līdz 14.7.punktiem izriet, ka Inženierim 14 dienu laikā no darbu izpildes akta un pavadošo dokumentu saņemšanas brīža jāiesniedz Pasūtītājam Starpmaksājuma apstiprinājums, Pasūtītājs to izskata 14 dienu laikā un starpmaksājuma apstiprinājumā norādīto summu samaksā uzņēmējam arī 14 dienu laikā. Lūdzam Pasūtītāju samazināt minētajos punktos norādītos termiņus, lai uzņēmējam būtu iespējams saņemt starpmaksājuma apstiprinājumā norādīto summu 30 dienu laikā no ikmēneša darbu izpildes akta iesniegšanas inženierim.
	Līguma Vispārīgo noteikumu 14.6.apakšpunkta [Starpmaksājumu apstiprinājumu izsniegšana] un 14.7. apakšpunkta [Samaksa] redakcija nosaka garākus termiņus nekā Speciālo noteikumu redakcija, turklāt Speciālo noteikumu 14.6. un 14.7.apakšpunktos termiņi ir saskaņoti ar Ministru kabineta 2022.gada 5.jūlija  noteikumu Nr.419 “Noteikumi par publisko būvdarbu līgumos obligāti ietveramajiem noteikumiem un to saturu” prasībām.

Līguma Speciālo noteikumu 14.6. un 14.7.apakšpunkta redakcija netiek mainīta.

	7.
	no Iepirkuma tehniskām specifikācijām izriet, ka projektēšanas laikā var tik mainīts telpu izkārtojums un palielināties ēkas kopējais apjoms, būvapjoma izmaiņu dēļ līguma cena netiek mainīta. Pretendents vēlas vērst uzmanību, ka būvniecības izmaksas tiek noteiktas, vadoties no būvapjoma, tajā skaitā objekta kvadratūras un Pasūtītāja izvirzītajām prasībām. Mainoties būvapjomam vai objektu izvirzītajām prasībām, automātiski mainās arī cena. Līdz ar to Pretendenta ieskatā minētais nosacījums tehniskajās specifikācijās ir dzēšams, jo tas ir pretējs Publisko iepirkumu likuma 61.pantam un līguma 13.9.punktam, jo gadījumā, ja mainās būvapjoms, tad mainās arī cena, jo tie uzskatāmi par papildus darbiem. Pie šī brīža tehniskajās specifikācijās ietvertajiem nosacījumiem nav objektīvi ievērtējamas izmaksas, nezinot, kādā apjomā var mainīties būvapjoms katram konkrētajam objektam un tajā projektējamiem un izbūvējamiem risinājumiem.
	Telpu izkārtojuma (t.sk. platību) un ēkas apjoma izmaiņas, salīdzinājumā ar pievienoto tipveida skiču projektu (attiecībā uz VUGD depo būvapjomu) var būt, bet nebūtiskas, t.sk. samazinājuma virzienā. Papildus Lietotāju prasības telpu, aprīkojuma, inženiertehnisko risinājumu, ģenerālplāna risinājumu aspektā tehniskajā specifikācijā ir maksimāli detalizētas un būvapjoma izmaiņas iespējamas nebūtiskas (arī samazinājuma virzienā). 


	8.
	Līguma 4.1.punktā Pasūtītājs veicis grozījumus, paredzot, ka, ja Pasūtītājs vienpusēji atkāpjas vai pārtrauc Līgumu saskaņā ar 15.2. apakšpunktu [Līguma pārtraukšana no Pasūtītāja puses], Uzņēmējs apņemas necelt prasību tiesā par līguma izpildi veikt Darbus (t.i., strīds var būt tikai par maksājumiem). Pretendenta ieskatā šāda atruna līguma nosacījumos ir pretēja Civilprocesa likuma 1.pantā noteiktajam, ka “katrai fiziskajai un juridiskajai personai ir tiesības uz savu aizskarto vai apstrīdēto civilo tiesību vai ar likumu aizsargāto interešu aizsardzību tiesā.” Līdz ar to Pasūtītājs nav tiesīgs šādu atrunu iekļaut slēdzamā līguma noteikumos, kas nepamatoti ierobežo personas tiesības vērsties tiesā, ja tā uzskatītu, ka Pasūtītājs līguma izpildes procesā būtu nepamatoti vienpusēji atkāpies no līguma.
	Pasūtītājs vērš uzmanību, ka  gadījumi, kad Pasūtītājam ir tiesības atkāpties no līguma vai līgumu pārtraukt noteikti Līguma Vispārīgo un Speciālo noteikumu 15.2.apakšpunktā [Līguma pārtraukšana no Pasūtītāja puses] un/vai Līguma Speciālo noteikumu 1.15.apakšpunktā [Ārvalstu finanšu instrumentu finansējums] (ja attiecināms uz konkrētu objektu).
Veikti redakcionāli precizējumi  Līguma speciālo noteikumu 4.1.apakšpunkta [Uzņēmēja vispārējās saistības] papildinātajā piektajā jaunajā rindkopā, kas izteikta šādā redakcijā:
“Līguma vienpusējas izbeigšanas vai pārtraukšanas gadījumā Pasūtītājs rīkojas atbilstoši 15. punktā [Līguma pārtraukšana no Pasūtītāja puses] noteiktajai kārtībai. No šī punkta izrietošais risks ir pilnībā ietverts Akceptētajā Līguma summā.”


	9.
	Pretendents vēlas vērst Pasūtītāja uzmanību, ka līguma projekta 4.10.punkts pēc to grozījumiem būtiski maina FIDIC līguma sākotnējā redakcijā ietverto līgumslēdzēj pušu pienākumu sadali. Proti, līguma 4.10.punkta sākotnējā redakcija paredzēja Pasūtītāja pienākumu iesniegt uzņēmējam visu pasūtītāja rīcībā esošo būtisko informāciju/dokumentāciju par apakšzemes un hidroloģiskajiem apstākļiem, savukārt uzņēmējam bija pienākums iespēju robežās savākt un pārbaudīt šo informāciju. Savukārt pēc šī brīža līguma 4.10.punkta redakcijas, kā arī citiem līguma nosacījumiem un tehniskajās specifikācijās ietvertajiem nosacījumiem izriet, ka visi riski par apakšzemes un hidroloģiskajiem apstākļiem ir uzņēmēja risks, tajā skaitā uzņēmējam ir pienākums veikt visas nepieciešamās izpētes. 
Pretendents vēlas norādīt, ka tehniskajās specifikācijās Pasūtītājs ir definējis, kādas izpētes jāveic. Taču visas šīs izpētes tiek veiktas tikai pēc tam, kad līgums ar konkrēto uzņēmēju tiks noslēgts. Līdz ar to secināms, ka uzņēmējam teorētiski ir iespējams apzināt apakšzemes un hidroloģiskos apstākļus tikai un vienīgi pēc Pasūtītāja definēto izpēšu veikšanas jau iepirkuma procesā, nevis pirms iepirkuma.
Pretendenta ieskatā nav samērīga tādu risku sadale slēdzamajā līgumā, kas faktiski liedz Pretendentam objektīvi novērtēt veicamo darbu apjomu un uzņemties nezināmus riskus, jo, pastāvot šādiem apstākļiem, tas nozīmē to, ka iesniegtie piedāvājumi būs ievērojami dārgāki, nekā tie būtu gadījumā, ja iepirkuma dokumentācija paredzētu atbilstošu un godīgu risku sadalījumu, kas ir pušu kontrolē un kurus tā var paredzēt, un ievērtēt savā finanšu piedāvājumā. Līdz ar to Pretendents lūdz Pasūtītāju grozīt līguma projekta nosacījumus, tajā skaitā līguma 4.10.punktu un tehniskās specifikācijas, paredzot, ka uzņēmējs uzņemas risku par apakšzemes un hidroloģiskajiem apstākļiem, ko tas objektīvi varēja novērtēt un paredzēt, veicot objektu vizuālu apsekošanu un vizuālas izpētes.
	Būvniecības likuma 19.1 panta. [Būvniecības ierosinātāja pienākumi un atbildība] otrā daļa noteic:
“(2) Būvniecības ierosinātājam ir pienākums sagatavot projektēšanas uzdevumu un sniegt būvprojekta izstrādātājam savā rīcībā esošu informāciju par objektu atbilstoši līgumam, kā arī pēc būvprojekta izstrādātāja pieprasījuma nodrošināt priekšizpētes darbu veikšanu un projektēšanas veikšanai nepieciešamās informācijas iegūšanu, izņemot gadījumu, kad līgumā par projektēšanu pienākumu veikt priekšizpēti un iegūt informāciju ir uzņēmies būvprojekta izstrādātājs.”

Pasūtītājs vērš uzmanību uz Tehniskās specifikācijas 4.22.punktu, kur noteikts:
“Uzņēmējam pirms finanšu piedāvājuma iesniegšanas jāveic zemes gabala izpēte, apgrūtinājumu izvērtēšana un citas izpētes (piemēram, esošo būvju vai būves elementu demontāža, pievedceļu izbūves nepieciešamība un cita infrastruktūra), un tās jāiekļauj finanšu piedāvājumā. Pasūtītājs pēc finanšu piedāvājuma iesniegšanas nepieņems papildus izmaksas, kas būs saistītas ar zemes gabala apgrūtinājumiem, pašvaldības apbūves noteikumiem un izpētes trūkumiem.”

Līguma speciālo noteikumu 5.1.apakšpunkta [Vispārējās projektēšanas saistības] pirmajā rindkopā noteikts:
“Uzņēmējs veic un atbild par Darbu projektēšanu. Uzņēmējam pirms piedāvājuma iesniegšanas ir rūpīgi jāizskata Pasūtītāja prasības (Tehniskās specifikācijas). Uzņēmējs ir atbildīgs par Darbu projektēšanu un par Pasūtītāja prasību (ieskaitot projektēšanas kritērijus un kalkulācijas) precizitāti. Uzņēmējs apliecina, ka tam ir bijis pietiekams laiks pirms piedāvājuma iesniegšanas Pasūtītāja prasību un Darbu izpildes vietas apskatei, izvērtēšanai un analīzei, un ka jebkura iespējamā kļūda Pasūtītāja prasībās vai neatbilstības ir Uzņēmēja risks cenas un termiņu ziņā. Pasūtītājs nav atbildīgs par nevienu kļūdu vai neprecizitāti Pasūtītāja prasībās, kas sākotnēji iekļautas Līgumā, un no viņa netiks pieprasīts sniegt jebkādas ziņas par datu un informācijas precizitāti un pilnīgumu, ja vien Pasūtītājs Līgumā to tieši nav uzņēmies. Jebkurus datus vai informāciju, ko Uzņēmējs ir saņēmis no Pasūtītāja, Uzņēmējs ir pārbaudījis līdz Piedāvājuma iesniegšanai, un iespējamās neprecizitātes tajos neatbrīvo Uzņēmēju no atbildības par projektēšanu un Darbu veikšanu.”

Līguma Speciālo noteikumu 4.10.apakšpunkta redakcija netiek mainīta.


	10.
	Pretendenta ieskatā Pasūtītājs arī nepamatoti sadārdzina iepirkuma priekšmetu, veicot izmaiņas līguma projekta 4.24.punktā, no kura dzēsts otrās rindkopas b) apakšpunkts un papildinot minēto punktu ar ceturto rindkopu, jo veidojas situācija, ka jau sākotnējā piedāvājumā uzņēmējiem ir jāietver izmaksas, kas saistītas, piemēram, ar būvlaukuma uzturēšanu un papildus veicamajiem pasākumiem, ja, veicot zemes darbus, tiek atklāti neparedzami apstākļi, piemēram, arheoloģiskas vērtības, mēru kapi, u.tm. Līdz ar to Pretendenta ieskatā šādu risku pārnese uz pretendentiem nepamatoti sadārdzina iepirkuma priekšmetu, jo jebkuram uzņēmējam cenā jāierēķina izmaksas, ar kurām var saskarties, veicot rakšanas darbus. Taču jāņem vērā, ka šādi riski, kas uzņēmējam jāieceno savā piedāvājumā, var arī neiestāties. Līdz ar to pasūtītājs, deleģējot šādus riskus uzņēmējam, riskē ar papildus izmaksām, kuras var arī neiestāties. Turklāt, Pasūtītāja papildinātais līguma projekta 4.24.punkts ar ceturto rindkopu nonāk pretrunā, jo šajā rindkopā ietverta atsauce uz 13.1.punktu, kas faktiski ir dzēsts.
Ņemot vērā minēto, Pretendents lūdz Pasūtītāju grozīt līguma projektu, paredzot, ka tiek piemērots līguma projekta 4.24.punkta otrās rindkopas b) apakšpunkts, dzēst papildināto līguma projekta 4.24.punkta ceturto rindkopu, kā arī atjaunot līguma 13.1. un 13.3.punktus, jo tie paredz darbu izmaiņu veikšanas kārtību, bez kurām nav iespējama konkrētas sarežģītības līguma izpilde un uz tiem ir atsauces vairākos citos līguma punktos.

	Līguma Speciālo noteikumu 4.24.apakšpunktā [Fosilijas] veikti redakcionāli precizējumi, papildināto jauno rindkopu izsakot šādā redakcijā:
“Papildu Darbu veikšanas gadījumā atlīdzība tiek noteikta pamatojoties uz 13.punktu [Izmaiņas un labojumi]. Darbu apturēšanas gadījumā kompensācija tiek noteikta saskaņā ar 8.9. apakšpunktu [Darbu apturēšanas sekas].”

Darbu izmaiņu veikšanas kārtību nosaka Līguma Vispārīgo noteikumu 13.punkts [Izmaiņas un labojumi], īpaši Speciālo noteikumu 13.9. apakšpunkts [Darbu izmaiņu un Iekārtu un/vai Materiālu nomaiņas veikšanas kārtība]. Vispārīgo noteikumu 13.1. un 13.3.punkts netiek atjaunots, bet Līguma Speciālo noteikumu 3.1.apakšpunktā [Inženiera pienākumi un pilnvaras] veikti redakcionāli precizējumi, svītrojot no sestās rindkopas f) apakšpunkta atsauci uz 13.1. un 13.3.apakšpunktu, kā arī veikti precizējumi Speciālo noteikumu 8.3., 8.4., 11.2. un 13.2.apakšpunktā.


	11.
	Ņemot vērā, ka līguma izpildes termiņi ir ļoti īsi, lūdzam grozīt līguma projekta otrajā rindkopā inženiera pienākumu izskatīt programmu uz 5 (piecām) darba dienām, kā arī līguma projekta 9.1.punktā noteikto termiņu, kādā uzņēmējam jāpaziņo inženierim par pārbaudēm un kādā inženieris veic pārbaudes, paredzot, ka inženierim šīs pārbaudes ir jāveic 5 (piecu) darba dienu laikā no uzņēmēja uzaicinājuma saņemšanas dienas.
	Līguma Speciālo noteikumu 8.3. apakšpunkta [Programma] un Vispārīgo noteikumu 9.1.apakšpunkta [Uzņēmēja saistības] redakcija netiek mainīta, t.i., apakšpunktos noteiktie termiņi netiek grozīti. 

	12.
	Ņemot vērā, ka līguma 20.1.punktā uzņēmējam savs prasījums jāiesniedz Pasūtītājam 14 dienu laikā, lūdzam grozīt līguma projekta 8.4.punkta pirmajā rindkopā norādītās 3 darba dienas uz 14 dienām, jo šie punkti ir savstarpējā pretrunā.
	Veikts Līguma Speciālo noteikumu 8.4. apakšpunkta [Izpildes laika pagarināšana] precizējums – pirmās rindkopas (d) apakšpunkta papildinājums “Ar nosacījumu, ka Uzņēmējs ir informējis Pasūtītāju un Inženieri par šādiem apstākļiem ne vēlāk kā 3 (trīs) darba dienu laikā pēc to konstatēšanas” tiek svītrots.




